钦定古今图书集成/明伦汇编/氏族典/第095卷 > 苏循
## 钦定古今图书集成/明伦汇编/氏族典/第095卷 > 苏循

按《五代史苏循传》：循不知何许人也。为人巧佞无廉
耻，惟利是趋，事唐为礼部尚书。是时梁太祖已弑昭
宗，立哀帝，唐之旧臣皆愤惋切齿，而循特附会梁以
希进用，倡言梁王功德，宜即受禅。明年，梁太祖即位，
循为册礼副使，子楷为起居郎。父子皆自以附会梁
得所托，旦夕引首，希见进用。敬翔恶之，谓太祖曰：“梁
室新造，宜得端士以厚风俗。循父子皆无行，不可立
于新朝。”于是父子皆勒归田里，乃依朱友谦于河中。
其后友谦叛梁降晋，遣循至魏州。是时梁未灭，晋诸
将相多不欲晋王即帝位。循始至魏州，望州廨，听事
即拜，谓之拜殿。及入谒，舞蹈呼万岁而称臣，晋王大
悦。明日，又献《画日笔》三十管，晋王益喜，因以循为节
度副使。已而病卒。